ผู้บริหาร CMC ซื้อหุ้น “เรียกศรัทธา” ไม่จุใจผถห. ส่งผลราคาลดช่วงบวกลงฮวบ 5%
ผู้บริหาร CMC ซื้อหุ้น "เรียกศรัทธา" ไม่จุใจผถห. ส่งผลราคาลดช่วงบวกลงฮวบ 5% ล่าสุด ณ เวลา 14.34 น. อยู่ที่ระดับ 2.10 บาท ปรับตัวขึ้น 0.02 บาท หรือ  0.96%  สูงสุดที่ 2.22 บาท ต่ำสุดที่ 2.06 บาท ด้วยมูลค่าซื้อขาย 98.50 ล้านบาท
23 พ.ย. 2561

ผู้สื่อข่าวรายงานว่า ราคาหุ้นบริษัท เจ้าพระยามหานคร จำกัด (มหาชน) หรือ CMC ล่าสุด ณ เวลา 14.34 น. อยู่ที่ระดับ 2.10 บาท ปรับตัวขึ้น 0.02 บาท หรือ  0.96%  สูงสุดที่ 2.22 บาท ต่ำสุดที่ 2.06 บาท ด้วยมูลค่าซื้อขาย 98.50 ล้านบาท โดยหุ้นมีราคา IPO ที่ 3 บาท

ทั้งนี้ ราคาหุ้นเปิดตลาดภาคเช้าปรับตัวขึ้นแรงหลังจากมีการรายงานว่า กลุ่มผู้ถือหุ้นใหญ่ 3 ราย เข้าซื้อหุ้น ในช่วงที่ผ่านมาหลังจากราคาต่ำกว่า IPO เพื่อเรียกความเชื่อมั่นให้กับนักลงทุนส่งผลให้ราคาหุ้นในภาคเช้าขึ้นไปทำจุดสูงสุดที่ 2.22 บาท คิดเป็นการปรับตัวขึ้น  0.14 บาท หรือ 6.73%
อย่างไรก็ตาม ก่อนปิดตลาดภาคเช้ามีรายการได้มาหุ้น CMC ของผู้บริหารทั้ง 3 ราย ดังนี้ เมื่อวันที่ 19 พ.ย. 2561 นายวิเชียร แพทยานันท์ ได้ทำการซื้อหุ้น CMC จำนวน 200,000 หุ้น ที่ราคา 2.32 บาท ขณะเดียวกันเมื่อวันที่ 20 พ.ย.2561 น.ส.นิธิดา รัชตารมย์ ซื้อหุ้นจำนวน 100,000 หุ้น ที่ราคา 2.56 บาท และน.ส.กรวรรธน์ หิรัฐรุจิพงศ์ ซื้อหุ้นทั้งหมด 80,000 หุ้น ที่ราคา 2.33 บาท
ทั้งนี้ จำนวนหุ้นทั้งหมดที่ผู้บริหารเข้าซื้อคิดเป็น 380,000 หุ้น มูลค่า 906,400 บาทเท่านั้น ส่งผลให้ราคาหุ้นปิดตลาดภาคเช้าย่อตัวลงมาเหลือเพียง 2.12 บวก 0.04 บาท หรือ 1.92% ขณะที่ล่าสุดราคาหุ้นย่อตัวลงมาอยู่ที่ 2.10 บาท เท่านั้น เปลี่ยนแปลงจากราคาที่ขึ้นไปสูงสุดถึง 5.4%